Fl-aħħar gimgħat, ix-xogħlijiet fuq żewġ proġetti fit-toroq, fl-Imsida u f’Ħal-Lija bdew isiru anke matul il-lejl. Fil-jiem li għaddew bdew ix-xogħljiet kbar infrastrutturali fi Triq in-Naxxar, xogħlijiet kemm mal-proġett nazzjonali tal-għargħar, kif ukoll mal-problema kbira tad-drenaġġ. Kuntrarjament għal li jsir is-soltu fi proġetti bħal dawn, ix-xogħol mhux qed isiru biss matul il-ġurnata iżda anke bil-lejl. Għalkemm il-lejl normalment huwa għal mistrieh mhux hekk għal haddiema tal-kuntratturi li f’dawn il-jiem spiċċaw jaħdmu anke bil-lejl biex jirranġaw il-ħsarat fis-sistema tad-drenagg f’Ħal-Lija. Xogħol bħal dan bil-lejl jeħtieġ ippjanar apposta mhux biss biex il-post ikun imdawwal iżda wkoll biex ikunu imħarsa s-saħħa u sigurtà l-aktar tal-ħaddiema li x-xogħol bil-lejl jaf ikun ta’ periklu akbar. Biż-żjara li għamilna fuq il-post, sibna lill-ħaddiema għaddejjin bix-xogħol li qed isir b’urġenza. L-urġenza hija għal bosta raġunijiet. “Din hija triq traffikuża u ma tistax twaqqaf it-traffiku biex taħdem matul il-jum biss allura x-xogħol irid jibqa’ sejjer bil-lejl u bin nhar. Normalment bil-lejl meta tinqala’ xi emerġenza imma kkordinajna bħala teamwork li nassistu lill-kuntrattur bix-xogħol li jkollu bżonn,” sjega Mario Galea, Team Leader tal-Korporazzjoni għas-Servizzi tal-llma L-urġenza ġejja ukol mill-fatt li l-ħsara fis-sistema tad-drenaġġ li ilha mal-15-il sena ta’ inkonvinjent kbir bl-irwejjaħ għar-residenti u ħwienet u barra minhekk kienet qed tkun ta’ preġudizju serju għall-proġett kontra l-għargħar u għall-ilma tal-pjan. Uffiċjali inkarigati mill-proġett spjegaw lil tvm.com.mt li snin ilu l-mina oriġinali tad-drenaġġ sfundat u minflok tpoġġew katusi li maż-żmien tmermru. Minħabba li d-drenaġġ beda jiskula fil-mini l-ġodda li qed jiġbru l-ilma tax-xita, l-proġett kontra l-għargħar f’Ħal Lija kellu jieqaf sakemm il-Korporazzjoni għas-Servizzi tal-Ilma issolvi din il-problema. Joseph Mifsud, Project Manager tal-Progett Nazzjonali Kontra l-Għargħar qal li huwa kurcjali li dax-xoghol jibqa ghaddej 24 siegha kuljum. “Dan jgħin għax inkunu qed innaqqsu ż-żmien kważi bin-nofs u anke l-inkonvenjent lill-pubbliku inġenerali u l-proġett jitlesta qabel iż-żmien ippjanat,” sostna Joseph Mifsud. Fl-ewwel fażi tal-proġett qed tinqala t-triq bejn iċ-ċimiterju ta’ Ħal Lija u r-roundabout tal-Iklin, fejn iridu jitqiegħdu katusi ġodda tad-drenaġġ. Il-ħsieb huwa li t-triq tinfetaħ qabel il-Milied. It-tieni fażi tibda wara l-ewwel tas-sena mir-roundabout għal Triq in-Naxxar, lejn Birkirkara.